ET Euroopa Liidu Teataja C 228/30

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

2013/C 228/08

Käesoleva dokumendi avaldamine annab õiguse esitada taotluse kohta vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

MUUTMISTAOTLUS

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

MUUTMISTAOTLUS VASTAVALT ARTIKLILE 9

„ΚΟΝΣΕΡΒΟΛΙΑ ΡΟΒΙΩΝ” (KONSERVOLIA ROVION)

EÜ nr: EL-PDO-0117-0974-14.02.2012

KGT ( ) KPN ( X )

1. Spetsifikaadi osa, mida muutmine hõlmab

—  Toote nimetus — ☒ Toote kirjeldus —  Geograafiline piirkond — ☒ Päritolutõend — ☒ Tootmismeetod —  Seos geograafilise piirkonnaga —  Märgistus —  Riiklikud nõuded — ☒ Muu (pakendamine)

2. Muudatus(t)e liik

—  Koonddokumendi või kokkuvõtte muutmine — ☒ Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed)

Käesolev muutmistaotlus on osa Roviesi piirkonna oliivikasvatuse toetamiseks ja oliivide „Konservolia Rovion” konkurentsivõimelisemaks muutmiseks tehtavast jõupingutusest, et saavutada vajalikku tunnustust nii riiklikul kui ka rahvusvahelisel tasandil.

Käesolevaga taotleme täpsemalt järgmisi muudatusi.

3.1. Toote kirjeldus

Turunõuete ja muutuva tarbijakäitumise tõttu tuleb mitmekesistada turul kättesaadavaid kaubanduslikke tooteliike. Seetõttu taotleme, et oliivide „Konservolia Rovion” kirjeldust muudetaks ning lisataks sinna värvust muutvad oliivid (heledad oliivid).

Rahvusvahelise oliivinõukogu lauaoliivide turustamise standardis (2004. aasta detsembri standard COI/OT/NC nr 1) on nähtud ette, et turule viidavate lauaoliivi tüüpide hulka võivad kuuluda

— värvust muutvad oliivid: enne saagi täielikku küpsemist korjatud viljad, mille värvus muutub rohelisest mustaks.

Värvust muutvaid oliive töödeldakse täpselt samal viisil nagu nimetusega „Konservolia Rovion” hõlmatud terveid musti oliive: mõru maitse eemaldatakse, viljad sorteeritakse ning valmistatakse müügiks ette.

Seepärast usume, et käesolev muudatus on vajalik, sest oliivi värvuse muutumine on oliivide „Konservolia Rovion” loomulik küpsemisetapp, mil vili muutub rohelisest mustaks. See ei mõjuta ega muuda toote seost geograafilise piirkonnaga, vaid lihtsalt hõlbustab toote edendamist ja müüki välismaal.

Kaitstud päritolunimetusega oliivide „Konservolia Rovion” keskmist suurust on muudetud (120–160lt 120–260le), et viia see vastavusse praeguse olukorraga, mis on tingitud üleminekust mahepõllumajandusele. Praegu kehtiva rahvusvahelise oliivinõukogu lauaoliivide turustamise standardi (2004. aasta detsembri standard COI/OT/NC nr 1) kohaselt hinnatakse oliivide suurust vastavalt viljade arvule kilogrammi kohta. Oliivide „Konservolia Rovion” suurusskaala ühe kilogrammi kohta on järgmine:

91/100, 101/110, 111/120, 121/140, 141/160, 161/180, 181/200, 201/230, 231/260, 261/290, 291/320, 321/350.

Turunõuete ja muutuva tarbijakäitumise tõttu tuleb mitmekesistada turul kättesaadavaid kaubanduslikke tooteliike. Seega taotleme oliivide „Konservolia Rovion” kirjelduse muutmist nii, et see hõlmaks terveid lõhestatud oliive, terveid kivideta oliive, poolitatud/sektoriteks lõigatud oliive ja viilutatud oliive (st kaubanduslike tooteliikide b kuni e lisamine ajakohastatud spetsifikaadi asjakohasesse lõiku).

Lõhestatud oliivide saamiseks kasutatakse terveid oliive „Konservolia Rovion” (KPN), mida on eelnevalt kääritatud ning mis on seega omandanud lõplikud füüsikalis-keemilised ja organoleptilised omadused. Vastavalt rahvusvahelise oliivinõukogu lauaoliivide turustamise standardile (2004. aasta detsembri standard COI/OT/NC nr 1) loetakse lõhestatud oliivideks neid vilju, mis on pikuti lõhestatud ilma kivi (luuseemet) lõhkumata nii, et see jääb vilja sees puutumata. Seda tehakse spetsiaalse lõhestusmasinaga. Seejärel asetatakse oliivid vastavalt vajadusele 7–10 % soolalahusesse, täpselt nagu terved oliivid „Konservolia Rovion” (KPN). Seega ei erine lõhestatud oliivide omadused (maitse, värvus, lõhn) mingil kujul tervetest oliividest „Konservolia Rovion”, sest lõhestamine toimub siis, kui oliiv on omandanud lõplikud organoleptilised omadused. Lisaks on soolvee koostis, mis võib üldjuhul toote maitset muuta, tervete ja lõhestatud oliivide puhul täpselt sama.

Täpselt sama meetodit kasutatakse oliivide „Konservolia Rovion” luuseemnete eemaldamise või viljade pooleks/sektoriteks või viiludeks lõikamise puhul ning seega ei muutu toote seos geograafilise piirkonnaga.

Kivideta oliivid: kivi eemaldatakse spetsiaalse masinaga alati piki vilja peatelge.

Poolitatud/sektoriteks lõigatud ning viilutatud oliivid „Konservolia Rovion” on eelnevalt kividest puhastatud. Need lõigatakse spetsiaalsete masinatega pooleks/sektoriteks või viiludeks.

Samuti on ajakohastatud teavet oliivide „Konservolia Rovion” (KPN) värvuse kohta.

3.2. Päritolutõend

Seoses toiduainete jälgitavust käsitlevate turunõuete ja vajadusega kaitsta toodet võltsimise eest on vastu võetud rangem süsteem, mis kaitseb toote identiteeti ja tagab püsiva kvaliteedi tulevikus.

3.3. Tootmismeetod

Mahepõllumajanduse arengu tulemusena alates 2000. aastast (70 % oliivide „Konservolia Rovion” saludest haritakse nüüd mahepõllumajanduslikult) ja oliiviõli tootmise olulise osa mahepõllumajanduslikuks muutmise tõttu ei tohi vilja mõruduse eemaldamiseks kasutada naatriumhüdroksiidi. Selle asemel eemaldatakse maheoliivide mõru maitse tavapärasel loomulikul viisil, st neid naatriumkloriidi lahusega täidetud paakides hoides. Kuni oliivide tarbimiseni säilitatakse neid 7–10 % soolalahuses. Selle protsessi juurde kuulub happelisus, mis kujuneb siis, kui suletud mahutites aset leidva piimhappekäärimise tulemusena tekivad orgaanilised happed. Seepärast taotletakse, et kaitstud päritolunimetuse oliivide „Konservolia Rovion” spetsifikaati lisataks kõnealune loomuliku kääritamise meetod.

Üksikasjalikult kirjeldatuna eemaldatakse mõru maitse järgmiselt.

1. Selliste roheliste, värvust muutvate ja mustade oliivide puhul, mis vastavad täielikult mahepõllumajanduse standarditele, ning tavapäraste värvust muutvate ja tavapäraste mustade oliivide puhul kasutatakse traditsioonilist meetodit, st neid hoitakse naatriumkloriidi lahusega (soolvesi) täidetud mahutites. Oliive säilitatakse kuni tarbimiseni happelises 7–10 % soolalahuses. Selle protsessi juurde kuulub happelisus, mis kujuneb siis, kui suletud mahutites aset leidva piimhappekäärimise tulemusena tekivad orgaanilised happed. Mõruduse eemaldamine võtab aega umbes 4–6 kuud sõltuvalt temperatuurist.

2. Tavapäraste roheliste oliivide puhul kasutatakse üksnes 2 % naatriumhüdroksiidi lahust. Mõruduse eemaldamine võtab aega umbes 12 tundi sõltuvalt temperatuurist. Seejärel pestakse oliive 24 tundi rohke veega (kolm veevahetust). Seejärel asetatakse oliivid soolveetünnidesse (umbes 8 Baumé kraadi), kus piimhappebakterid põhjustavad nende käärimist. Pärast kääritamist jäetakse viljad samasse soolvette laagerduma.

Lisaks taotletakse, et spetsifikaati lisataks mahepõllumajanduse tõttu orgaaniliste väetiste kasutamine.

Lõpetuseks on uue tooteliigi (heledad oliivid) kehtestamise tõttu ajakohastatud kaitstud päritolunimetusega oliivide „Konservolia Rovion” värvusel põhinevat saagiskoristusaega.

3.4. Pakendamine

Võttes arvesse tehnoloogilist arengut ja pidevalt suurenevaid tarbijate nõudmisi, taotletakse pakendi suuruse piirangute tühistamist nii, et oliive „Konservolia Rovion” võib pakkida mis tahes Kreeka ja ELi õigusaktide nõuetele vastavasse pakendisse. See lihtsustab toote turustamist ja muudab selle konkurentsivõimelisemaks. Pakendi suurus ei mõjuta toote eripära.

Õigustatud huvi deklaratsioon

Roviesi põllumajandusühistu asub määratletud geograafilises piirkonnas ning on praegu vastutav kogu oliivide „Konservolia Rovion” toodangu ja töötlemise eest. Kõnealune ühistu esitas algse taotluse nimetuse „Konservolia Rovion” registreerimiseks ELi KPN-KGT registris.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (3)

„ΚΟΝΣΕΡΒΟΛΙΑ ΡΟΒΙΩΝ” (KONSERVOLIA ROVION)

EÜ nr: EL-PDO-0117-0974-14.02.2012

KGT ( ) KPN ( X )

1. Nimetus

„Κονσερβολιά Ροβιών” (Konservolia Rovion)

2. Liikmesriik või kolmas riik

Kreeka

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab

Vili on kõva, krõmpsuv ja suhkrurikas. Küps (must) oliiv sisaldab keskmiselt 17–18 % õli.

Lõpptoote kvaliteedinäitajad on järgmised:

— keskmise suurusega (keskmiselt 120–260 tk/kg). Praegu kehtiva rahvusvahelise oliivinõukogu lauaoliivide turustamise standardi (2004. aasta detsembri standard COI/OT/NC nr 1) kohaselt hinnatakse oliivide suurust vastavalt viljade arvule kilogrammi kohta. Konservolia Rovioni suurusskaala on järgmine: 91/100, 101/110, 111/120, 121/140, 141/160, 161/180, 181/200, 201/230, 231/260, 261/290, 291/320, 321/350;

— rohelised oliivid: kollakas-rohelisest tumeroheliseni varieeruv kauapüsiv värvus. Värvust muutvad oliivid: värvus varieerub helerohelisest ja kollasest helepruunide toonideni. Mustad oliivid: värvus varieerub helepruunist tumepruuni ja tumeda punakaslillani;

— oliiviõlile omase lõhnaga krõmpsuv ja maitsev viljaliha;

— kõrge suhkrusisaldus kauapüsiva mahlaka maitsega;

— väga vastupidav muudele muutustele.

Rohelised oliivid on küpsed korjamiseks septembri alguses, mis teeb neist kõige varem korjatava oliivisordi terves Kreekas.

Saadaval on kolme liiki vilju: rohelised oliivid, värvust muutvad oliivid (heledad oliivid) ja mustad oliivid.

Toodet turustatakse järgmistel viisidel:

A. tervena;

B. kivideta;

C. poolitatuna/sektoriks lõigatuna;

D. viilutatuna;

E. lõhestatuna.

Oliivid võivad olla pakendatud õlisse või soolvette ning neile võib lisada traditsioonilisi maitsetaimi, vürtse, mandlituumi jms.

3.3. Tooraine (üksnes töödeldud toodete puhul)

Oliive „Konservolia Rovion” saadakse üksnes sorti „Konservolia” kuuluvaid lauaoliive töödeldes.

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Oliive „Konservolia Rovion” tuleb kasvatada ja töödelda selleks määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta

—

3.7. Erieeskirjad märgistamise kohta

—

4. Geograafilise piirkonna täpne määratlus

Roviesi halduspiiridega määratletud piirkond Evia maakonnas koos kõigi asulatega. Oliive „Konservolia Rovion” tuleb kasvatada ja töödelda kõnealuses piirkonnas.

5. Seos geograafilise piirkonnaga

5.1. Geograafilise piirkonna eripära

Kliima

Looduslik keskkond aitab tagada oliivide „Konservolia Rovion” suurepäraseid omadusi. Piirkonnas on mahe vahemereline kliima, kus puudub pakane (esineb väga harva) ning on palju päikesepaistet. Tuuled puhuvad tavaliselt põhja-kirde suunast. Lisaks puhuvad aga sageli lõuna- ja edelatuuled (kohalik tuul boukadoura), mis aitavad samuti piirkonna mikrokliima tekkele kaasa.

Oliivisalu paikneb lõunasuunaliselt ning on külmade põhja- ja kirdetuulte eest kaitstud metsarikaste Telethrio ja Xiro mägedega.

Kõnealustest metsaga kaetud mägedest pärit jahedad õhuvoolud ja kuumadel suvepäevadel geograafilise piirkonna teiselt poolt merelt puhuvad tuuled hoiavad suvise õhutemperatuuri mahedana.

Keskmine sademete hulk on umbes 550 mm; sajab peamiselt sügisel ja talvel (novembrist märtsini). Oliivisalu peamisesse põhjaveekihti jõuab vesi Gerania vooluveekogust.

Mullastik

Oliivisalu mullastik on keskmise mehaanilise koostisega, hästi kuivendatud, viljakas ning sisaldab üldiselt piisavalt kaltsiumi.

Inimtegurid

Lõpptoote kujunemisel on samavõrd oluline roll täita ka tootjatel. See tuleneb nende pikaajalisest oliivikasvatuse kogemusest, spetsiaalsete maaviljelusmeetodite kasutamisest, et saada nõuetekohase kvaliteediga vilju, ning järjekindlast huvist kasvatada ja kaitsta erilist toodet. Maaviljelusviisid hõlmavad täpsemalt järgmist: a) kärpimine, mida tehakse võrsete tekke soodustamiseks ja puudele rohke valguse ja hea õhutamise tagamiseks; b) puude süsteemne kastmine, et kaitsta neid veepuudusest tulenevate probleemide eest ning c) käsitsi korjamine, et saada saagiks tippkvaliteediga oliivid ja tagada tulemuslik töötlemine. Lõpuks viiakse oliivid töötlemisettevõttesse, kus need sorteeritakse ja täidetakse lõpptoote tippkvaliteedi tagamiseks käsitsi ning kus kasutatakse traditsioonilisi meetodeid ja töötlemisvõtteid, et vajadusel lahendada kääritusel tekkivaid probleeme. Seega jäävad oliivide organoleptilised omadused muutumatuks ning selle tulemusena saadakse ainulaadne toode.

5.2. Toote eripära

Oliive „Konservolia Rovion” saadakse üksnes sorti „Konservolia” kuuluvaid lauaoliive töödeldes.

Vili on kõva ja keskmise suurusega (120–260 tk/kg). Värvus on kauapüsiv ning varieerub roheliste oliivide puhul kollakas-rohelisest tumeroheliseni, värvust muutvate oliivide puhul helerohelisest ja kollasest helepruunide toonideni ja mustade oliivide puhul helepruunist tumepruuni ja tumeda punakaslillani. Viljaliha on krõmpsuv, maitsev ja oliiviõlile omase lõhnaga. Oliivid on kõrge suhkrusisaldusega kauapüsiva mahlaka maitsega ning need on muudele muutustele väga vastupidavad.

Teine oliivide „Konservolia Rovion” eriomadus on see, et nad valmivad väga vara. Väidetavalt on tegemist kõige varajasema oliivisordiga tänapäeva Kreekas.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Toote eriomadused ja varajane korjamine tulenevad oliivi kasvatamis- ja töötlemismeetoditest, piirkonna looduskeskkonnast ning erilisest mikrokliimast (lähedalasuvad metsad, lõunapoolne asukoht, kaitse põhjatuulte eest, kohalikud tuuled, õhutemperatuur, jahe öötuul, vihmasadu, põhjaveekiht jms).

Täpsemalt tähendab see järgmist.

1. Eristatav oliivisort „Konservolia”, mis annab Roviesi piirkonnas Kreeka kõige varajasemat lauaoliivi saaki. „Konservolia” parimate tüvede pookoksi kasutati Papadopoulose oliivisalu (mis oli kompaktne ja niisutatud ning kus puud olid istutatud sirge reana) ning hiljem kõikide Roviesi piirkonna oliivipuude algmaterjalina.

2. Määratletud geograafilise piirkonna oliivisaludes valitsevad ainulaadsed ilmastikutingimused, mida on allpool täpsemalt kirjeldatud. — Asjaolu, et oliivisalu asub vaatega lõuna suunas (palju päikesepaistet) ning on põhja- ja kirdetuulte eest kaitstud Telethrio ja Xiro mägedega, aitab kaasa varajasele viljelusele, nõuetekohasele õitsemisele ning kõrge suhkrusisaldus soodustab kiiret ja tulemuslikku käärimist. Päikesepaiste rohkus ja asjaolu, et talvine õhutemperatuur on mahe tänu kaitsele põhja- ja kirdetuulte eest ning sagedastele lõuna- ja edelatuultele (kohalik tuul boukadoura), tähendab seda, et piirkond saab rohkelt valgust ning puuduvad suured temperatuurikõikumised. — Kõnealustest metsaga kaetud mägedest pärit jahedad õhuvoolud ja kuumadel suvepäevadel määratletud piirkonna teiselt poolt merelt puhuvad tuuled aitavad luua mikrokliima, mis annab oliividele „Konservolia Rovion” nende erilised kvaliteediomadused. Täpsemalt hoiavad jahedad õhuvoolud ja meretuuled suvise temperatuuri maheda ja suurema kõikumiseta. Kirjeldatud mikrokliimas kasvab erkroheline ja kompaktse tekstuuriga (kõva, krõmpsuv) varajane vili (kiire ja tulemuslik kääritamine kõrge suhkrusisalduse tõttu) ning see soodustab aromaatsete ainete teket. — Keskmine sademete hulk on umbes 550 mm; sajab peamiselt sügisel ja talvel (novembrist märtsini). Oliivisalu peamisesse põhjaveekihti voolab vesi Gerania vooluveekogust. Vihmad soodustavad oliivipuude nõuetekohast õitsemist, tulemuslikku tolmlemist ja viljakandmist ning aitavad tagada oliivide õige kuju. — Tuuled puhuvad tavaliselt põhja-kirde suunast, ent nende mõju leevendavad Telethrio ja Xiro mäed. Mõõdukad tuuled aitavad kaasa taimede nõuetekohasele õitsemisele ning viljade küpsemisele. — Oliivisalu mullastik on keskmise mehaanilise koostisega, hästi kuivendatud, viljakas ning sisaldab üldiselt piisavalt kaltsiumi. Kaltsiumisisalduse tõttu sisaldavad oliivid rohkesti lenduvaid aineid, mis tagavad nende pikaajalise maitse ja lõhna ning kompaktse tekstuuri.

3. Oliivide kasvatamis-, korjamis- ja töötlemismeetodite kombinatsioon, mida on allpool täpsemalt kirjeldatud. Roheliste oliivide korjamine algab Kreeka muude piirkondadega võrreldes kõige varem, septembri algusest (põhiosa), ning kestab umbes oktoobri lõpuni. Samuti korjatakse ja müüakse oktoobris heledaid (sama sort) ja novembris musti (samuti sama sort) oliive ning seda peamiselt Kreeka turul. Oliive „Konservolia Rovion” korjatakse käsitsi redelil seistes, et vältida viljade muljumist ja pruunikaks muutumist. Need transporditakse, toimetatakse kohale ja kaalutakse korjamisega samal päeval ning töötlemist alustatakse viivitamatult. Lisaks headele füsioloogilistele omadustele ja oliivide „Konservolia Rovion” saagi varajasele koristamisele aitab septembri ja oktoobri suhteliselt kõrge temperatuur tagada, et mõru maitse eemaldamine, kääritamine ja küpsemine leiavad aset kiiresti ja vili ei muutu pehmeks.

4. Oliivide „Konservolia Rovion” kasvatamise traditsioon, mis ulatub tagasi aastasse 1928, mil alustati Papadopoulose oliivisalu istutamist, ning asjaolu, et oliivikasvatusest on saanud Roviesi kogukonna igapäevaelu lahutamatu osa. Oliivid „Konservolia Rovion” pärinevad pikaajaliste traditsioonidega tuntud Papadopoulose põllumajandusettevõttest. Papadopoulose oliivisalu rajamine algas umbes 1920. aastal ja lõppes 1938. aastal. See hõlmab enamikku Roviesi halduspiiridesse jäävast tasasest põllumajandusmaast. 1974. ja 1981. aastal jaotati Papadopoulose oliivisalu vabatahtlikult suurteks keskmiselt 40 stremma (40 000 m2) suurusteks või suuremateks maatükkideks, mis jagati välja suurele hulgale Roviesi kogukonna oliivikasvatajatele. Üldiselt arvatakse, et Roviesi oliivisalu on Evia kõige paremini haritud oliivisalu ning varasemal ajal peeti Papadopoulose põllumajandusettevõtet üleriigiliseks oliivisalu musternäidiseks.

Viide spetsifikaadi avaldamisele

(Määruse (EÜ) nr 510/2006 (4) artikli 5 lõige 7)

http://www.minagric.gr/images/stories/docs/agrotis/POP-PGE/prodiagrafes_konserbopoils_robion150313.pdf

(1) ELT L 343, 14.12.2012, lk 1.

(2) Asendatud määrusega (EL) nr 1151/2012.

(3) Vt joonealust märkust 2.

(4) Vt joonealust märkust 2.